Lǧemɛa d ass n Twizi deg tmurt taqbaylit, ɣef waya Tawrirt Muqqren d tin i begsen ad tcebbeḥ agama d wudem-is, s iɣallen d tedrimt n warraw-is d yess-is. D azrar n twizi, i yebdan d aguren aya, maca akken i d-yeɣli wenfufed n Covid-19, tadyant n ucebbeḥ n wudem n taddert d win i ḥebsen, acku nnig cbaḥa d aseḥbiber ɣef tudert i yecqan ladɣa imezdaɣ n Tewrirt d yeqbayliyen d tirna. Tura imi t-yenkeẓ wenfufed agi, uɣal-end iwiziwen ar iberdan d leḥwari d tzeqwa n taddert am yal lǧemɛa, yal yiwen i xemmel i yiɣallen-is ddaw leɛnaya n wegraw n taddert-agi.
Ihi d agraw n taddert n Tewrirt Muqqren i d-yessawlen deg yiwen walɣu ar uheggi n twizi yagi ass-agi n 5 Furar 2021, d ayen ibanen iwiziwen d wid yeṭṭuqten imi yak imezdaɣ n taddert agi yeddukel wawal d lebɣi-nsen deg tikli ar ucebbeh n wudem n taddert.
Ayen yellan deg wahila agi n Twizi d ayen yefran yakan deg wegraw n taddert ussan yezrin yettmeslay-ed ladɣa ɣef temsal-agi:
-Amṛaḥ n yelmeẓyen n taddert d win deg ara d-lhun inazuren s uzewweq n wanuɣen d werqam
- Asali n rrif n webrid s imesden n ssiman d win yebdan deg tewwurt ar talemmast n taddert
- Asekcem n trisit d uheggi n tafat i tzeqwa d yemṛaḥen n taddert
-Asemɣer n wemṛaḥ n wurar i warrac imecṭaḥ i d-yezgan deg YESLADEN ( Burdman).
Twalam ihi ahil n wass d win muqqren, maca lebɣi n uṣeggem n imezdaɣ d iwiziwen n tewrirt muqqren d win muqqren ugar, ulac taɛkemt zzayen tecki dduklen iɣallen, d tagi i d taqbaylit d tagi i d tawrirt muqren.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn